ედუარდ ალექსანდრიანი

ედუარდ ალექსანდრიანი(დ. 19 აგვისტო, 1919, თბილისი, საქართველო — გ. 2019) — ქართველი ინჟინერი, მეცნიერი.

 ბიოგრაფია 
დაიბადა ქალაქ თბილისში. 1942 წელს დაამთავრა საქართველოს ინდუსტრიული ინსტიტუტის სამშენებლო ფაკულტეტი, სამრეწველო და სამოქალაქო მშენებლობის სპეციალობით. უმაღლესი სასწავლებლის დამთავრების შემდეგ მუშაობა დაიწყო სახელმწიფო საპროექტო ინსტიტუტ „საქსახპროექტში“ სადაც საცხოვრებელ სახლებს აპროექტებდა მეტალურგთა ქალაქ რუსთავისთვის. 1944 წელს ახალშექმნილ საპროექტო ინსტიტუტში „საქგიპროშახტი“ გადაიყვანეს, სადაც ქვანახშირის მაღაროებისათვის მიწისზედა და მიწისქვეშა ნაგებობების, ასევე საბაგირო გზებისა და სხვა ობიექტების პროექტირებას ეწეოდა. 

1963 წელს მიიწვეს საცხოვრებელი სახლების ექსპერიმენტული პროექტების სსრკ ცენტრალური სამეცნიერო-კვლევითი ინსტიტუტის ტიპიზაციის განყოფილებაში, საქართველოს კლიმატური პირობების შესაბამისი ტიპური საცხოვრებელი სახლების პროექტირების მიზნით. 1964 წელს კი დაინიშნა ახალშექმნილი თბილისის ზონალური სამეცნიერო-კვლევითი და ექსპერიმენტული პროექტირების ინსტიტუტის სამშენებლო კონსტრუქციების განყოფილების წამყვან ინჟინრად. 1965 წლიდან ახალი მასალებისგან შექმნილი კონსტრუქციების ლაბორატორიას ხელმძღვანელობდა. მის მიერ რეკომენდირებული მეთოდები შენობა-ნაგებობების აღდგენის, გაძლიერებისა და სეისმომედეგობის ამაღლებისათვის გამოყენებულ იქნა მიწისძვრის შედეგების ლიკვიდაციის დროს ქალაქ მახაჩყალაში და ქალაქ ბუინაქსკში (1971), გაზლიში (1976), ლენინაბადში (1985), კიშინიოვში (1986), სომხეთში (1988), საქართველოში (1991), ასევე მოსკოვში შერემეტიევოს აეროპორტის ანგარების კომპლექსის გაძლიერების დროს, ერევნის ოპერის თეატრისა და მსხვილპანელოვანი სახლებისათვის ლენინგრადში და კრასნოდარში. 

აღნიშნული მეთოდების მაღალი ეფექტიანობა და სანდოობა დამტკიცებულია 40 წლიანი ექსპლუატაციის პრაქტიკით. მინიჭებული ჰქონდა ტექნიკურ მეცნიერებათა კანდიდატის ხარისხი, იყო 10 დანერგილი გამოგონების ავტორი. მას გამოქვეყნებული აქვს ასზე მეტი ნაშრომი. 1987 წელს დაჯილდოვდა სსრკ მინისტრთა საბჭოს პრემიით შენობა-ნაგებობების აღდგენისა და გაძლიერების ახალი მეთოდების დამუშავების, გამოკვლევისა და საწარმოო პრაქტიკაში ფართოდ დანერგვისათვის. იგი ასევე დაჯილდოებული იყო ორი მედლით სსრკ უმაღლესი საბჭოს პრეზიდიუმის ბრძანებულებით.ედუარდ ალექსანდრიანი 

 გამოყენებული ლიტერატურა 
 საქართველოს არქიტექტორთა და მშენებელთა ენციკლოპედია, წიგნი 2, თბ., 2021, გვ. 42-43

 რესურსები ინტერნეტში 

სქოლიო

კატეგორია:დაბადებული 19 აგვისტო
კატეგორია:დაბადებული 1919
კატეგორია:გარდაცვლილი 2019
კატეგორია:ქართველი ინჟინრები